
1. CONTEXTUL ECONOMICO - SOCIAL ŞI POLITIC AL DESFĂŞURĂRII      ALEGERILOR 
1.1 O societate în plină transformare 
Sărbătorirea a 150 de ani de la realizarea unităţii statului italian (1861-2011), a constituit un prilej de reflecţie asupra stării actuale a statului şi a societăţii italiene. Cu această ocazie, Italia a sărbătorit un veac şi jumătate de istorie dinamică care a îmbinat permanent schimbarea cu elementele sale perene
. Provocările determinate de manifestarea unor divizări şi linii de fractură în societatea italiană au pus în evidenţă faptul că această unitate statală a fost mereu pusă la încercare, fiind un proces de redefinire permanentă. Dacă în perioada post-belică au apărut numeroase tensiuni între biserica catolică şi ideologia de stânga, între concepţiile de tip fascist şi cele antifasciste, între adepţii ideologiei comuniste şi cei care manifestau atitudine anticomunistă, de două decenii, societatea italiană actuală este marcată de disputa dintre susţinătorii lui Berlusconi şi cei anti- Berlusconi, de disparităţile istorice, economice, sociale şi culturale dintre diferitele regiuni italiene. La toate acestea s-a adăugat antagonismul dintre centru şi periferie, dintre tendinţa spre centralizare şi apărarea spiritului local, atât de specific italienilor. În timp, un rol esenţial au avut dezvoltarea reţelelor de transport moderne, unificarea limbii, rolul deosebit al media şi al culturii, impactul afirmării internaţionale a Italiei care au dus la consolidarea unei sensibilităţi naţionale puternice. În ultimele decenii, cercetările au pus în evidenţă faptul că italienii au devenit mândri de ţara lor, de patrimoniul, cultura şi modul lor de viaţă. Specialiştii au afirmat că acest concept de identitate italiană a fost redefinit în termeni noi, iar politicienii, în principal Preşedintele Republicii, au dat sens politic noţiunii de naţiune, ca o valoare democratică, republicană, deschisă. Această raportare a confirmat ceea ce filosoful Jürgen Habermas surprinsese teoretic în conceptul de patriotism constituţional
, care făcea referire la relaţia şi mândria în raport cu Constituţia ţării tale. Aceste tentative de redefinire a cetăţeniei politice au fost însă percepute diferit de diversele partide politice italiene
.

Un factor important al redefinirii identităţii italiene a fost şocul migraţiei, fenomen care s-a produs într-o perioadă relativ scurtă, timp în care, pe teritoriul italian au intrat 3-4 milioane imigranţi (7,3% din populaţie în anul 2009). Reacţiile la acest fenomen au fost adesea extremiste, xenofobe, rasiste, dar, în acelaşi timp, a avut loc un amplu proces de integrare a acestora în societate, fenomenul având efecte economice benefice pentru Italia. În acest context, politicul a reprezentat uneori un element mai puţin unificator, în prezent, manifestându-se puternic influenţa Ligii Nordului care a reprezentat o ameninţare pentru coeziunea naţională. Acest partid a promovat sistematic ideea secesiunii, apoi a federalizării statului, ceea ce a reprezentat un factor important al accentuării inegalităţilor dintre Nord şi Sud. Această politică s-a înscris pe linia acţiunii unor partide politice din alte ţări europene, Italia nefiind, din acest punct de vedere, un caz izolat. 

Sărbătorirea a 150 de ani de la realizarea unităţii de stat s-a desfăşurat sub semnul crizei economico-financiare care a relansat dezbaterea referitoare la rolul şi funcţiile statului italian în relansarea economică. În acest context, o provocare majoră este rezolvarea inegalităţilor socio-culturale, a blocajului mobilităţii sociale
, combaterea şomajului în rândul tinerilor italieni (29,4% în anul 2010). Una din dezbaterile cele mai aprinse a fost cea referitoare la redefinirea societăţii şi naţiunii italiene, o preocupare deosebită manifestându-se faţă de păstrarea identităţii, în condiţiile afirmării individualismului, a afirmării diversităţii şi decalajelor teritoriale care au dus la pauperizarea unor largi categorii sociale. Pe piaţa muncii s-a manifestat intens o diversitate generaţională, de sex, etnică şi culturală care au determinat o evoluţie specifică, foarte dinamică şi imprevizibilă a Italiei. Chiar în aceste condiţii, Italia a rămas deţinătoarea unor performanţe deosebite: este al optulea exportator, al şaptelea importator mondial de mărfuri, al şaselea exportator şi importator de servicii.

1.2  Guvernul Mario Monti - un guvern tehnocrat de rezolvare a crizei
După alegerile generale anticipate desfăşurate între 13 -14 aprilie 2008, s-a format, pentru a treia oară, un guvern condus de Silvio Berlusconi, compus din Partidul Poporului Libertăţii şi Liga Nordului pentru independenţa Padaniei, susţinut de o majoritate absolută în Parlament. În acest context, Partidul Democrat, condus atunci de Walter Veltroni, a devenit principalul partid de opoziţie, împreună cu aliatul său, Partidul Valorilor. 
După trei succese electorale, de-a lungul a 15 ani, regimul Berlusconi a fost marcat de ascensiunea populismului, de manifestarea unui autoritarism din ce în ce mai accentuat. Din punct de vedere economic şi social, după o perioadă de ascensiune economică, Italia a intrat într-un lung proces de recesiune, fenomen datorat unui recul al producţiei industriale de 25% în perioada 2008-2009, creşterii  şomajului la 8,6% din populaţia activă în anul 2010, unei datorii publice de 119% din PIB în anul 2010, unei scăderi a atractivităţii economice. În timp, Italia a devenit astfel copilul bolnav al Europei.
 
În iulie 2010, concomitent cu criza economică a fost declanşată o puternică criză politică, determinată de desprinderea din partidul condus de Silvio Berlusconi a lui Gianfranco Fini, fost lider al Alianţei Naţionale, care a format o nouă formaţiune intitulată Viitor şi Libertate pentru Italia. Această schimbare a dus la fragilizarea majorităţii deţinute de guvern în Parlament. Pe data de 14 decembrie 2010, în Camera Deputaţilor, a fost format, la iniţiativa partidului lui Silvio Berlusconi, un  nou grup parlamentar numit Popor şi teritoriu. La această situaţie politică internă s-au adăugat presiunile externe, Franţa şi Germania reuşind la unul din Consiliile europene să determine căderea lui Berlusconi, datorită situaţiei de incertitudine pe care acesta o genera. Şefii a două guverne problemă au demisionat aproximativ în acelaşi timp, Georgios Papandreu, în Grecia, pe data de 23 octombrie 2011, şi Silvio Berlusconi, pe data de 11 noiembrie. 
În noiembrie 2011, după ce criza zonei euro s-a manifestat mai profund, Silvio Berlusconi, la presiunea pieţelor financiare şi a Preşedintelui Republicii, a prezentat demisia guvernului său. 
Câteva zile mai târziu, Mario Monti, fost comisar european, independent politic, a fost numit de Preşedintele Republicii, ca să formeze un nou guvern din tehnicieni. Acest guvern a avut ca misiune redresarea situaţiei financiare a Italiei. Guvernul a fost susţinut de majoritatea forţelor politice parlamentare, cu excepţia partidului populist Liga Nordului şi formaţiunii Italia Valorilor. Guvernul Monti a fost cel de-al 72 lea guvern al Italiei, având cea mai largă susţinere din istoria parlamentară italiană. Mario Monti a fost considerat un tehnician, deşi era senator pe viaţă, şi fusese comisar european pentru piaţa internă şi servicii în perioada 1995 -1999 şi, apoi, comisar european pentru concurenţă în Comisia Romano Prodi. Guvernul condus de Mario Monti a avut ca misiune să pună în aplicare scrisoarea de intenţie înaintată de Italia Comisiei Europene care anunţa obiectivul de a reduce deficitul şi dificultăţile legate de datoria naţională. Guvernul a obţinut susţinerea Parlamentului pe data de 18 noiembrie 2011, cu majoritatea absolută a voturilor, iar executivul a fost format din 16 miniştri.

În perioada 16 noiembrie 2011 – 22 decembrie 2013, guvernul Mario Monti a pus în aplicare reforme structurale importante, vizând economia şi finanţele publice. Pe data de 4 decembrie 2011 a fost adoptat un plan de austeritate numit Salva Italia, în valoare de 63 miliarde euro, pe 3 ani. Scopul acestui plan era revenirea la un quasi-echilibru al finanţelor publice până în anul 2013, prin aplicarea unor măsuri care vizau reducerea cheltuielilor publice şi realizarea unor reforme structurale. Pe 20 ianuarie 2012, guvernul a elaborat un nou plan economic, intitulat Cresci Italia, care avea ca obiectiv relansarea creşterii economice şi sporirea competitivităţii, prin simplificarea procedurilor administrative şi prin liberalizarea mai accentuată a activităţii unor domenii liberale. 
La sfârşitul lui iulie 2012, a fost adoptată o reformă a pieţii muncii care elimina multe tipuri de contracte de muncă (printre care contractul pe durată determinată limitată la 36 luni) şi facilita concedierile, care până atunci erau limitate de acordurile cu sindicatele. Guvernul a deschis reforma pensiilor, prelungind perioada de contribuţie şi vârsta de pensionare (66 ani pentru bărbaţi şi 62 ani pentru femei), putând merge până la 70 ani, până în anul 2015. Calculul pensiilor se va efectua pe ansamblul carierei, pentru majoritatea salariaţilor. Reformarea domeniului fiscal a început cu lupta împotriva evaziunii fiscale (care a reprezentat 41 miliarde euro în anul 2012), limitarea plăţilor în bani lichizi la 1000 euro şi creşterea taxelor pe bunuri imobiliare. Guvernul a pus în practică un nou impozit funciar pe rezidenţa principală (IMU imposta municipale unica) care a adus 23 miliarde euro la bugetul statului (cu 9% mai mult decât era cel anterior, ICI, care aducea 14 miliarde de euro). Această măsură a luat în considerare faptul că 80% din italieni erau proprietari ai locuinţelor. 
Un studiu realizat recent de Conf Comercio arăta că Italia se plasa pe locuri fruntaşe în ceeea ce privea corupţia. În luna octombrie 2012, a fost votată o nouă lege anti-corupţie care a mărit sancţiunile pentru anumite delicte şi a pus în practică un mecanism preventiv special. Conform legii, în sistemul public vor putea fi angajaţi prioritar cei mai buni studenţi de la universităţile de administraţie publică. Prefecturile vor fi obligate să facă o listă cu furnizorii de bunuri şi servicii, cu scopul de a evita infiltrarea mafiotă a unor firme. Conform noii legi, orice persoană condamnată definitiv la o pedeapsă de peste 2 ani devenea neeligibilă. 
Prin aceste măsuri guvernul Mario Monti a adus credibilitate Italiei, dar majoritatea cetăţenilor a suferit în urma regimului de austeritate impus ţării. Unele reforme nu au fost însă puse în aplicare, precum reformele legate de micşorarea numărului de parlamentari, reforma electorală, reforma modului de finanţare a partidelor, transparenţa deciziilor publice, ceea ce l-a determinat pe Preşedintele ţării, Giorgio Napolitano, să considere ca pierdută această legislatură.  La nivel parlamentar, aceste iniţiative au fost întârziate prin diverse proceduri: iniţiativa guvernului de a reduce de la 110 la 46 numărul provinciilor a fost asaltată cu 700 de amendamente; proiectul de lege referitor la eliminarea finanţării partidelor nu a fost pusă în dezbaterea Camerei; legea referitoare la transparenţa actelor şi bugetelor administraţiilor locale a întâmpinat aceleaşi dificultăţi, ca şi legea referitoare la reducerea numărului de parlamentari, de la 630 la 508 în Cameră şi de la 315 la 254 în Senat; legea de reducere a cheltuielilor publice cu 26 miliarde euro nu a fost pusă în practică datorită neelaborării unui decret de aplicare, în legea finanţelor fiind inclusă doar o reducere de 12 miliarde euro. Partidul lui Silvio Berlusconi a pus piedici elaborării unor noi măsuri în domeniul judiciar. 
Timp de un an, guvernul a reuşit să scadă drastic cheltuielile publice cu 45 miliarde euro şi să realizeze unele reforme nepopulare sindicatelor, precum ridicarea vârstei de pensionare şi flexibilizarea contractelor de muncă care puteau fi mai uşor desfăcute, facilitând astfel angajarea mai rapidă a altor lucrători. Lupta pentru schimbarea Codului Muncii a fost una dintre cele mai dure confruntări politice şi sociale a guvernului Mario Monti. La fel de impopulară a fost lupta împotriva fraudei fiscale, prin activarea Gărzii financiare, dar rezultatele au dus la menţinerea deficitului de 3 % în anul 2012. Încrederea în guvernul Mario Monti a avut efecte spectaculoase şi a beneficiat de sprijinul compatriotului său Mario Draghi care s-a aflat la conducerea Băncii Centrale Europene. Aşa cum remarca Mario Monti, la sfârşitul mandatului său, populaţia şi politicienii din Parlament au realizat o unitate remarcabilă pentru redresarea financiară a ţării, implementându-se reforme pe care niciun alt partid, izolat, nu ar fi putut să le adopte şi să le aplice
. 

Italia a rămas a treia economie a zonei euro, dar a înregistrat probleme economice, cu o prognoză de creştere a şomajului de 11,5% în anul 2013, cu un şomaj al tinerilor de 36,5%, unul dintre cele mai ridicate din Europa. Prezenţa limitată a Italiei în sistemul financiar internaţional şi situaţia solidă a sistemului său bancar, au atenuat impactul crizei internaţionale, iar un studiu al Băncii Italiei din decembrie 2011 arăta că familiile italiene sunt cele mai bogate din ţările G7. Menţinerea ţării în zona euro va necesita eforturi considerabile în viitor, mai ales în domeniul liberalizării, fiscalităţii şi pieţei muncii.

În luna decembrie 2012, aşa cum fusese înţelegerea politică, Mario Monti şi-a prezentat demisia, după ce a pierdut susţinerea partidului lui Silvio Berlusconi, nu înainte de a fi fost votată legea bugetului, numită legea stabilităţii financiare. Bugetul adoptat a fost ultima victorie a guvernului Mario Monti care a apreciat bugetul drept coerent, cu obiective pe termen mediu şi lung, obiectivele  fiind elaborate împreună cu Uniunea Europeană. Legea bugetului a inclus mecanisme inovatoare precum introducerea unei taxe Tobin, ca în Franţa, aplicarea unui nou impozit pe tranzacţii financiare, schimbări ale impozitului funciar, finanţarea italiană cu 2 miliarde euro a TGV Torino - Lyon, reduceri în valoare de 1 miliard euro ale sumelor alocate colectivităţilor locale, reduceri ale finanţării în sănătate cu 1,5 miliarde euro, o plafonare a bugetelor universităţilor etc. 
1.3 Schimbări actuale ale sistemului politic italian 
Italia se caracterizează printr-o tradiţie democratică marcată de mare instabilitate, de un proces de modernizare continuă în care noul convieţuieşte cu tradiţia, cu profundele decalaje şi antagonisme, cu o biserică catolică puternică şi o societate civilă dinamică. Democraţie tip italian este un caz relevant în ceea ce priveşte transformările politice ce au loc în prezent în democraţiile europene. Particularităţile sistemului politic italian sunt determinate istoric, de faptul că, încă de la început, impunerea unei concepţii centralizate asupra statului a întâmpinat dificultăţi, creându-se în timp, o administraţie pe mai multe nivele, în continuă modernizare. Statul italian a trebuit să se manifeste ca un factor integrator, într-o ţară marcată de puternice decalaje de dezvoltare, iar în acest amplu proces s-a realizat concilierea între tendinţe opuse, precum cele catolice, socialiste, naţionaliste. În ultimele decenii, statul şi societatea italiană s-au confruntat cu provocări legate de relaţia dintre stat şi naţiune, de manifestarea unor tendinţe de autonomie, de reînnoire a guvernării şi conducerii politice. Italia a fost marcată de o mai mare reactivitate la contradicţiile care au caracterizat democraţiile moderne. Democraţia în Italia, ca şi în alte state europene, se află în prezent în mutaţii profunde, de mare amploare.
O caracteristică importantă a sistemului politic italian este încercarea de reînnoire a democraţiei şi a modului de reprezentare. După anii ’90, modificările Constituţiei italiene au vizat înnoirea sistemului electoral, a atribuţiilor Parlamentului. Sistemul politic a fost marcat de adoptarea, în anul 2005, a unui nou  mod de scrutin: întoarcerea la sistemul proporţional cu prag şi primă majoritară. Acesta a dus, iniţial, la accentuarea bipolarismului sistemului politic. Partidul Poporului Libertăţii, de  dreapta, flancat de Liga Nordului, s-au opus Partidului Democrat, de centru-stânga, asociat cu Italia Valorilor. 

În timp, acest sistem bipolar s-a descompus treptat, producând o dezafectare a partidelor şi a susţinătorilor lor (de la 4 milioane în anii ’90, la 2 milioane membri de partid în 2012). Într-o democraţie marcată de declinul ideologiilor, al identităţilor politice tradiţionale, electoratul a devenit mult mai mobil. În acest context, în alegeri, deveneau esenţiale mecanismele de partid ce necesitau resurse importante pentru a putea realiza puternice mobilizări ale electoratului. Partidul Democrat a utilizat alegerile primare deschise care au mobilizat numeroşi simpatizanţi ai stângii. Generalizarea alegerilor primare la toate nivelele (regional, local şi naţional) a fost unul din răspunsurile partidelor date la exigenţele participării democratice. 
Ultimele decenii au produs schimbări importante legate de reformele cu caracter regionalist care au dus la dispersarea puterii între puterea centrală şi cea a regiunilor. Experienţele regionale, locale, ale democraţiei participative s-au amplificat şi au avut în centru teme politice şi sociale de mare actualitate.

În prezent, democraţia italiană este puternic influenţată de democraţia publicului, de mişcările antipolitică, de geneza unor noi forme de democraţie participativă. Contrar controlului exercitat prin media şi manifestării unui dezgust faţă de politică, tinerii au rămas activi, luând atitudine faţă de deciziile clasei politice. Pe internet s-au multiplicat site-urile, blogurile, iniţiativele de mobilizare pentru mitinguri şi mari manifestaţii de stradă
, precum cea din 15 februarie 2011. Manifestarea acestei dorinţe de participare s-a făcut în legătură cu unele situaţii legate de interesele anumitor categorii sociale, dar şi în legătură cu drepturi fundamentale ale cetăţenilor. Media şi internetul au dominat organizarea spaţiului public, relaţiile dintre reprezentanţi şi reprezentaţi dobândind un rol decisiv. Democraţia publicului, concept despre care a scris amplu Bernard Manin
, precum şi noţiunea de democraţie participativă au devenit foarte actuale, dar sunt încă dificil de definit, incluzând practici diferite ale unei categorii cu caracteristici socio-culturale specifice şi foarte diverse. În acelaşi timp, ele au contribuit la îmbogăţirea democraţiei reprezentative care a trebuit să se adapteze acestor noi exigenţe. În acest context, Mario Monti a venit, iniţial, cu un imens credit personal, aplicând austeritatea, rigoarea şi sacrificiile. Opinia publică l-a aprobat în anumite limite, dar efectele acestor măsuri au fost deosebit de negative, accentuându-se atitudinile anti-politică: refuzul generalizat al politicului, dispreţul faţă de instituţii, pierderea încrederii în elite pe care le-au perceput ulterior ca adversari ai oamenilor obişnuiţi, delegitimarea sistemului politic, respingerea, chiar detestarea clasei politice. Totuşi, în ultimele decenii, în Italia s-a afirmată din ce în ce mai mult rolul personalităţilor politice charismatice care au redinamizat viaţa politică. Regimul lui Silvio Berlusconi s-a bazat pe promovarea, timp de un deceniu şi jumătate, prin imperiul său media, a propriei sale personalităţi, a unor valori contradictorii: liberalismul şi protecţionismul, spiritul european şi cel naţional, tradiţie şi modernitate, cultul banului şi afişarea grijii pentru cei săraci. Acest discurs a avut drept public ţintă micii întreprinzători, comercianţii, profesiile liberale, mai ales cei din Nord, dar şi pe cei defavorizaţi. În acest context, liderul a încarnat o politică anume pe care, aşa cum au afirmat specialiştii, acesta a privatizat-o. Silvio Berlusconi a considerat politica un show, afirmând că autoritatea derivă nu numai din exercitarea funcţiei, ci şi din afişarea unor elemente ale vieţii private. În Italia, ca şi în alte state europene, puterea politică a interferat cu alte tipuri de puteri: mediatică, judiciară, financiară şi religioasă. Manifestarea exceselor regimului Berlusconi a dus însă, în timp, la o formă autoritară cu riscuri majore. În acest context, una din provocările sistemului politic italian era reînnoirea politicii şi formarea unor noi elite conducătoare. Cercetările efectuate de-a lungul timpului în Italia arătau
 că ascensiunea politică nu s-a realizat, în general, prin meritocraţie, ci prin clientelism, specialiştii vorbind despre un fenomen de spoils system
. Percepţia elitelor politice şi administrative era, din acest punct de vedere, diferită de cea a conducătorilor companiilor, unde se manifestau exigenţe legate de existenţa  unor competenţe teoretice şi practice, considerate absolut necesare. Formarea şi selectarea clasei politice şi din administraţie este o problemă istorică în Italia. Mult timp, ea s-a realizat, cu preponderenţă în mediul universitar, dar, în ultima perioadă, s-a înregistrat ascensiunea unor reprezentanţi din medii diferite (justiţie, media şi din interiorul partidelor).  

În ultima perioadă, sistemul politic italian înregistrase numeroase schimbări care au dus la apariţia unor noi formaţiuni politice sau la  transformarea celor tradiţionale. După alegerile legislative din anul 2008, au avut loc mai multe schimbări în organizarea internă a partidelor politice italiene. Sistemul de partide este caracterizat de existenţa unor partide mici, foarte numeroase. 
În legislatura 2008-2012 au fost reprezentate în Parlament 8 formaţiuni politice :

· Partidul Poporului Libertăţii (PdL) creat pe 12 decembrie 2007 de către Silvio Berlusconi, fost preşedinte al Consiliului de Miniştri (1994-1995, 2001-2006 şi 2008-2011). În prezent este condus de Angelino Alfano şi a avut 276 deputaţi şi 147 senatori;
· Liga Nordului (LN), partid populist, antieuropean şi xenofob, creat în 1991 de Umberto Bossi, condus în prezent de Roberto Manoni, a avut 60 deputaţi şi 25 senatori;
· Mişcarea pentru autonomie (MPA), creată de Raffaele Lombardo în anul 2005, acuzat de relaţii cu mafia, s-a retras. Mişcarea cere autonomia Sudului, s-a aliat cu Marele Sud şi a avut 8 deputaţi şi 2 senatori;
-   Partidul Democrat (PD), fondat de Walter Veltroni în aprilie 2007, condus în prezent de Pier Luigi Bersani. În această legislatură a avut  217 deputaţi şi 118 senatori;
· Italia Valorilor (IdV), partid creat în 1998 de fostul comisar de poliţie, devenit judecător, Antonio Di Pietro, după operaţiunea Mâinile Curate, a avut 29 deputaţi şi 14 senatori;
· Uniunea Democrat-creştinilor şi centrului (UDC), formată în 2002, condusă de Pier Ferdinando Casini, a avut 36 deputaţi şi 3 senatori;
· Partidul Popular al Tirolului de Sud (SVP), partid democrat-creştin, reprezentând italienii de limbă germană din provincia autonomă Bolzano, condus de Elmar Pichler Rolle, este aliat cu Partidul Binele Comun şi a avut 2 deputaţi;
· Autonomie, libertate, democraţie – coaliţie de centru-stânga din Val d’Aoste, a avut 1 deputat.

Pe data de 22 decembrie 2012, Parlamentul italian a fost dizolvat, fiind organizate alegeri pentru ocuparea celor 630 locuri din Camera deputaţilor şi a celor 315 locuri din Senat.

Alegerile regionale care s-au desfăşurat în luna martie 2010 au reprezentat un moment de evaluare a partidelor politice italiene. Italia este împărţită în 20 de regiuni în care se alege un parlament, prin sistem proporţional, alegerile regionale desfăşurându-se o dată la cinci ani. Anumite regiuni dispun de o autonomie specială, precum Sicilia, Sardinia, Val Aoeste, care au avut parlamente încă din anii 40, celelalte regiuni având parlamente din anii 70. Preşedinţii regiunilor sunt aleşi direct de cetăţeni. Alegerile regionale nu sunt organizate simultan, dar majoritatea regiunilor fac, în mod tradiţional, acest lucru. Italia este împărţită în 110 provincii, iar legea adoptată în decembrie 2011, la iniţiativa guvernului lui Mario Monti a schimbat radical  acestă situaţie. Provinciile regiunii cu statut ordinar, 15 din cele 20, au devenit entităţi intercomunale, iar parlamentele lor, care vor avea 10 membri maximum, vor fi alese în viitor de consiile comunale şi nu de către  populaţie, iar Preşedinţii vor fi aleşi de parlamente. Regiunile autonome sunt responsabile de organizarea lor teritorială şi pot menţine actualul sistem. 

În anul 2010, alegerile regionale au pus în evidenţă că principala provocare politică este cea a absenteismului de mari proporţii (cu 7,9% mai mare decât în anul 2005). Din 41 milioane alegători înscrişi pe liste, au votat doar 26 milioane, incluzând şi voturile nule. O treime din alegători nu a exprimat o opţiune politică, absenteismul reprezentând, la acea dată, o penalizare a marilor partide (PD şi PDL). Partidul Poporului Libertăţii a obţinut 30% din voturi (-2,5 milioane voturi), iar Partidul Democrat a obţinut 26% din voturi, ceea ce a însemnat pierderea a 1 milion de voturi faţă de regionalele din 2005. În anul 2012, Partidul Democrat a câştigat alegerile municipale din Italia. În acelaşi an, organizarea alegerilor primare deschise de către Partidul Democrat a reprezentat o nouă formă de mobilizare a electoratului italian.
1.4 Alegerile primare- modalitate de dinamizare a vieţii politice italiene 

Partidul Democrat a deschis posibilitatea elaborării şi aplicării unui nou model de militantism şi participare politică, prin organizarea alegerilor primare deschise cetăţenilor. În Italia, acest tip de alegeri a fost luat în discuţie odată cu reforma electorală care, între anii 1993-1995, a introdus alegerea directă a primarilor şi a preşedinţilor consiliilor generale şi ai regiunii. Aceasta a constituit o schimbare politică fundamentală, stabilindu-se o relaţie directă între candidat şi electorat, între angajamentul politic şi teritoriu. În octombrie 2005, în principalul partid social-democrat al ţării au fost organizate alegeri primare deschise pentru legitimarea candidaturii lui Romano Prodi la postul de prim-ministru al guvernului. În anul 2007, alegerile primare au devenit un instrument de selectare a liderilor, a Secretarului naţional, a secretarilor regionali ai partidului. În octombrie 2007, peste 3.550.000 de alegători au participat la alegerile deschise ale noului partid, denumit Partidul Democrat, fiind ales Walter Veltroni ca Secretar naţional. În toamna anului 2009, peste 3.100.000 de alegători au participat la competiţia electorală pentru desemnarea secretarilor naţionali şi regionali, fiind ales Secretar naţional Pier Luigi Bersani (cu 53,23% din voturi). După alegerile regionale din anul 2010, la nivelul Partidului Democrat au început dezbaterile referitoare la necesitatea unei noi structuri a partidului şi la reorganizarea principalei forţe politice de opoziţie italiene. Au avut loc discuţii între principalii lideri, luându-se în considerare criza poltică şi posibilitatea organizării alegerilor anticipate.
 Prima concluzie a acestor dezbateri a fost aceea că partidul trebuie să aibă o structură flexibilă care să permită adaptarea la noul raport dintre politic şi economic, dintre local şi global, dintre Europa şi spaţiile regionale
.
Rezultatele modeste ale PD la alegerile locale puseseră în evidenţă dificultatea de a gestiona competiţia la nivel teritorial, din acel moment, conceptul de teritoriu devenind matricea tuturor campaniilor electorale ale Partidului Democrat. O provocare majoră era aceea ce a concilia logicile teritoriale diferite ale politicii cu politica generală a partidului, stimulând în acelaşi timp vitalitatea societăţii civile. Majoritatea partidelor de centru-stânga europene se confruntau cu necesitatea valorificării iniţiativei liderilor politici locali. 
În acest scop, organizarea federală a Partidului Democrat a inclus punctul de vedere al celor 20 de secretari regionali. Conform statutului, partidul a devenit un partid federal
, cu organisme regionale, departamentale şi municipale care aveau autonomie politică, inclusiv aceea de a încheia acorduri electorale cu alte formaţiuni politice de centru-stânga. Structura federală a Partidului Democrat era garantată prin instituirea Conferinţei naţionale a Secretarilor Regiunilor. Dezvoltarea cooperării transfrontaliere interregionale şi transnaţionale a deschis noi posibilităţi de cooperare între partide, la nivel politic european. Conceptul de proximitate s-a manifestat la nivel organizaţional, implicând capacitatea partidelor şi instituţiilor de a promova conexiuni, inclusiv la nivel economic
. Asumarea dimensiunii teritoriale de către acest partid a însemnat, aşadar, asumarea guvernării la toate nivelele şi elaborarea unor proiecte dinamice.

În luna octombrie 2012, Adunarea Naţională a Partidului Democrat a decis
 organizarea alegerilor primare şi a elaborat regulile de organizare. Calendarul alegerilor primare a inclus: anunţarea oficială a candidaturilor; la sfârşitul lunii noiembrie, iar cele două tururi ale primarelor era stabilit a fi organizate la începutul primăverii anului 2013, urmate de alegerile legislative pentru reînnoirea celor două Camere ale Parlamentului. La alegerile primare s-a putut înscrie orice cetăţean italian, cu 20 de zile înainte de data desfăşurării alegerilor (25 noiembrie 2012). Cei înscrişi semnau un Manifest ca semn de adeziune la programul partidului. Dacă niciun candidat nu obţinea 40% din voturi în primul tur, aceiaşi alegători puteau vota, în turul doi ( desfăşurat pe data de 2 decembrie).

La alegerile primare 2012, s-au înscris şase candidaţi, împărţiţi în două grupe: „vechii” (Nichi Vendola, P. Bersani, Bruno Tabacci) şi „noii” (Matteo Renzi, primarul oraşului Florenţa, Laura Puppato, consilieră regională în Veneţia, şi Pippo Civati, filosof, ales în consiliul regional Lombardia, cunoscut pentru lupta sa pentru egalitate, drepturi civile şi investiţii în energia verde). „Noii” erau adepţii unei schimbări reale a modului de a face politică. Candidaturile la conducerea Partidului Democrat au fost admise cu condiţia existenţei a minimum 95 de semnături ale delegaţiilor. În finalul dezbaterilor, au rămas doar trei candidaturi: Pier Luigi Bersani, Matteo Renzi şi Laura Puppato.

Matteo Renzi, în vârstă de 37 ani, câştigase, în anul 2009, alegerile pentru primăria oraşului Florenţa cu 59,9% din voturi, dobândind o largă popularitate în rândul partidului. În acest context, el s-a angajat într-o campanie de schimbare a propriului partid, încercând să aducă în prim plan tinerii din generaţia sa. El considera că generaţia trecută (reprezentată de Massimo d’Alema, Walter Veltroni, R. Bindi) nu mai era capabilă să câştige alegerile legislative. Matteo Renzi a fost prezent la Convenţia Partidului Democrat american, la invitaţia lui John Podesta, preşedintele fundaţiei Center for American Progress. În ofensiva pentru cucerirea conducerii partidului, Matteo Renzi a avut alături şi alţi membri ai partidului, consilieri municipali ai oraşelor Bologna, Milan, Bari, Napoli. Aceştia au constituit un grup care a susţinut schimbarea generaţională a partidului. Matteo Renzi a lansat campania sa sub deviza „Acum!”, încercând să atragă alegători ai lui Beppe Grillo şi electoratul catolic. Matteo Renzi a întreprins o amplă campanie în camping-car, parcurgând 13000 km şi a efectuat un turneu european la Paris, Bruxelles şi Berlin.

Pier Luigi Bersani, secretarul general al Partidului Democrat, a anunţat candidatura sa la începutul verii 2012. Nichi Vendola, fost candidat al Stângii, Ecologiei şi Libertăţii, un partid de stânga, format din divizarea Partidului Comunist Italian, s-a plasat de partea secretarului general. Pier Luigi Bersani, Nichi Vendola şi Ricardo Nencini au prezentat la Roma, un document electoral pe teme referitoate la probleme europene, democraţie, locuri de muncă, egalitate, libertate, cunoaştere, dezvoltare durabilă, proprietate comună, drepturi şi responsabilitate. Pier Luigi Bersani a optat pentru o campanie discretă, lansată la benzinăria tatălui său din Bettola, o mică comună a regiunii Emilia-Romagna, locul naşterii sale.

În timpul campaniei, datele sondajelor de opinie s-au schimbat permanent, prima poziţie fiind ocupată, în general, de Matteo Renzi. Ulterior, după ce Pier Luigi Bersani a criticat dur guvernul Mario Monti, acesta a urcat în sondaje. Polemica electorală s-a declanşat în jurul a două teme importante: locurile de muncă şi politica financiară.

Pe data de 25 noiembrie 2012 s-a desfăşurat primul tur al alegerilor primare în Partidul Democrat, la care au particiapt peste 3 milioane de alegători. În urma votului, Pier Luigi Bersani, a obţinut 44,9% din voturi şi primarul Florenţei, Matteo Renzi, 35,5 % din voturi, intrând în turul al doilea al alegerilor primare. Candidatul Nichi Vendola a obţinut un scor important (15%din voturi) ceea ce i-a permis să negocieze în cadrul unei posibile coaliţii.

Ultimele două săptămâni ale campaniei au fost intense, incluzând dezbateri televizate între candidaţi. La aceste dezbateri nu s-a manifestat o atitudine agresivă, acestea având teme clare, cu răspunsuri concrete. Dezbaterile au surprins publicul prin consistenţa şi claritatea lor, activând în mod deosebit viaţa politică italiană. În timpul campaniei pentru turul al doilea, Matteo Renzi a organizat întâlniri electorale în oraşul său natal şi a prezentat programul de înnoire a politicii italiene. Programul lui Pier Luigi Bersani viza teme dificile, precum lupta împotriva corupţiei, frauda fiscală, stabilitatea ţării.

Pier Luigi Bersani a câştigat turul al doilea al alegerilor primare cu 61% din voturi, învingându-l pe Matteo Renzi, primarul Florenţei (39% din voturi). După câştigarea alegerilor primare, el s-a angajat să schimbe Italia, punând în aplicare calitaţile sale: experienţa şi reformismul. Considerat moderat şi atent la problemele sociale, Pier Luigi Bersani a devenit candidatul forţelor politice de centru-stânga la funcţia de preşedinte al Consiliului de Miniştri. Între 29 -30 decembrie 2012 simpatizanţii stângii au fost chemaţi la urne pentru a desemna candidaţii la alegerile legislative (prezenţa a fost de 1,2 milioane alegători). Această tentativă de a face transparentă numirea candidaţilor a fost considerată o înnoire a vieţii politice, mai ales că 40% din candidaţi au fost femei.
Pier Luigi Bersani s-a născut la Bettola, pe data de 29 septembrie 1951, în regiunea Emilia-Romagna, teritoriu tradiţional al comuniştilor italieni, având un tată mecanic şi o mamă farmacistă. Cu o teză de filosofie referitoare la istoria creştinismului, obţinută la Universitatea din Bologna, Pier Luigi Bersani a participat ca student la salvarea operelor de artă la inundaţiile de la Florenţa, devenind celebru pentru contribuţia sa. El s-a înscris foarte tânăr în Partidul Comunist italian, devenind, în anul 1993, lider regional. În perioada 1996-2001, a fost ministru al industriei şi transporturilor în guvernele de centru-stânga. În anul 2004, a fost ales parlamentar european, iar în anul 2006, a devenit ministru al dezvoltării economice, până la victoria lui Silvio Berlusconi în anul 2008. Unii au remarcat entuziasmul şi capacitatea de comunicare ale acestui lider politic care a reuşit să formeze în jurul său un nucleu social-democrat, diferit de catolicismul social promovat de Francesco Rutelli, un alt membru fondator al Partidului Democrat. În aceste funcţii el a lansat iniţiative de liberalizare a unor sectoare ceea ce a provocat ample reacţii de protest. În anul 2007, a participat la fondarea Partidului Democrat, devenind, în anul 2009, liderul acestui partid. În acest context, Pier Luigi Bersani a promis că partidul nu va fi partidul unui singur om ci al unei întregi echipe. Pe plan european, Pier Luigi Bersani s-a aliat mişcării ample de renovare a social-democraţiei, definite de Manifestul de la Paris, lansat înaintea alegerilor prezidenţiale din Franţa, document la care au aderat Sigmar Gabriel, liderul social-democrat german, şi Elio di Rupo, liderul belgian. 

Meritul Partidului Democrat a fost acela de a fi schimbat viaţa democratică a ţării, prin introducerea alegerilor primare deschise care au adus o mare noutate în selectarea clasei conducătoare a unui partid şi a accelerat transformarea forţelor politice. Marea provocare pentru Partidul Democrat a fost aceea de a fi nu numai un partid de opoziţie la activitatea guvernului, ci şi de a mobiliza toate forţele de centru-stânga şi alegătorii care aşteptau un proiect de modernizare, pe termen mediu şi lung, un proiect de unitate europeană care să depăşească corporatismul de tip conservator
. 
Experienţa alegerilor primare în Italia, dar şi în alte state, a constituit o adevărată revoluţie în viaţa partidelor politice din Europa. Noţiunea de partid deschis cetăţenilor a investit alegătorii cu un rol important şi a valorificat diferite tradiţii politice. Alegerile primare deschise au arătat diferenţa clară între organizarea tradiţională  a partidelor şi cea de tip mişcare. Primarele deschise au făcut legătura dintre partidele politice şi organizaţii, sindicate, asociaţii profesionale şi alte tipuri de organizaţii civile.

Analiştii politici au apreciat că alegerile primare au schimbat dezbaterea politică atât ca formă, cât şi ca fond
, fiind urmărită de peste 2 milioane de telespectatori. Ele au reprezentat un real progres în raport cu primarele organizate de PD în 2005, 2007 şi 2009. Aşa cum arăta experienţa anterioară, acest succes al alegerilor primare nu garanta succesul electoral din alegerile legislative. Totuşi alegerile primare au contribuit la accentuarea circulaţiei oamenilor politici şi la creşterea democraţiei participative. Ele au constituit unul din posibilele răspunsuri la criza politicului şi a stângii. 
Specialiştii au remarcat faptul că alegerile primare, introduse în italia din anul 2005, au constituit un test important pentru celelalte tipuri de alegeri, precum cele municipale, regionale, şi au schimbat profund modul de a face politică
. Alegerile primare au produs o transformare profundă a funcţiilor partidelor, a modurilor lor de organizare, a relaţiilor lor cu simpatizanţii şi membrii de partid,  a provocat regândirea modului de articulare a partidelor cu nevoile societăţii. Alegerile primare au constituit un semnal de întoarcere a italienilor la politică,  respingându-se indirect ideea unui guvern de tehnocraţi, precum şi o întoarcere a unei părţi a societăţii italiene spre stânga, după dominarea politică şi culturală a modelului Berlusconi. 
Rolul acestor alegeri a fost însă recunoscut de  Partidul Poporului Libertăţii care a propus organizarea alegerilor primare pentru desemnarea liderului post-Berlusconi, dar acest obiectiv nu a fost pus în practică până în prezent. Experienţa organizării acestor alegeri a pus în evidenţă faptul că este nevoie de un cadru legal care să fixeze mai precis modalităţile de vot, accesul la media al partidelor  ce ar dori să organizeze alegeri primare.
Alegerile primare nu sunt însă un panaceu, ele permit o reală dinamizare politică, dar nu reprezintă o garanţie a victoriei în alegerile legislative. În anul 2005, victoria lui Romano Prodi la primare nu a dus la victoria asupra lui Silvio Berlusconi în alegerile legislative. 
2. ALEGERILE LEGISLATIVE DIN 25-26 FEBRUARIE 2013
2.1 Teme ale campaniei electorale

După anunţarea demisiei guvernului Mario Monti, Silvio Berlusconi a anunţat întoarcerea pe scena politică. Mario Monti, la rândul său, a acceptat să intre în politică şi să conducă o coaliţie de centru, afirmând că nu poate lăsa Italia în mâna unor politicieni incapabili care au adus-o în această stare. Angajarea sa în viaţa politică a fost determinată, conform declaraţiilor sale, de nevoia de a-şi servi ţara în condiţii dificile, dar s-a declarat ca fiind, în continuare, deasupra partidelor politice. Mario Monti a fost puternic încurajat să se implice în campania electorală de Partidul Popular European, de dorinţa de a continua politica de stabilizare a Italiei, precum şi de prestigiul şi încrederea acordată de către majoritatea partidelor politice. El a preluat conducerea unor formaţiuni politice mici, de centru, încercând să le consolideze, având în faţă un front de dreapta populist şi unul de centru-stânga cu caracter progresist. În caz de victorie, în jurul său devenea posibilă, realizarea unei coaliţii politice ample. Aripa mai modernizată a Partidului Poporului Libertăţii s-a raliat candidaturii lui Mario Monti, Il Professore, cel care putea deveni un nou Alchide De Gasperi, unul din membrii fondatori ai Uniunii Europene şi cel care a reuşit să limiteze influenţa comuniştilor în Italia în perioada post-belică. . Senator pe viaţă, Mario Monti, nu putea lansa electoral o listă sub numele său, de aceea, susţinătorii lui au înscris o listă pentru Senat cu numele Agenda Mario Monti. Pentru Camera Deputaţilor, Mario Monti a prezentat propria listă, intitulată Alegerea civică, pe care se aflau personalităţi ale societăţii civile. 

Programul electoral al lui Mario Monti intitulat A Schimba Italia, A reforma Europa a fost construit în jurul a 4 axe principale: menţinerea Italiei în Europa, relansarea creşterii, construcţia unei economii sociale de piaţă dinamice,  schimbarea mentalităţii şi comportamentului politic în Italia. Obiectivul principal era continuarea reformelor, reducerea datoriei Italiei cu 5% pe an, până când aceasta ajungea la 60% din PIB; înscrierea în Constituţie a unui articol referitor la respectarea echilibrului bugetar (regula de aur); scăderea taxelor pe veniturile din muncă şi a taxelor întreprinderilor; îmbunătăţirea eficienţei administraţiei; toleranţă zero pentru evaziunea fiscală; revizuirea legii electorale. Mario Monti a cerut respectarea sacrificiilor făcute de italieni în anii precedenţi şi s-a declarat candidatul Europei şi al Partidului Popular European care l-a susţinut în campanie. El a precizat că italienii pot merge din nou cu capul sus în Europa, declarând că este singura persoană capabilă a scoate ţara din criză. Preşedintele Consiliului European, Herman van Rompuy, afirma pe 13 decembrie 2012 că nu există o politică alternativă la cea a lui Mario Monti.
Prima campanie electorală a lui Mario Monti a fost desfăşurată sub coordonarea lui David Axelrod, consultant politic american şi consilier al lui Barack Obama. El a fost susţinut de Uniunea Democraţilor-creştini şi de Centru (UDC), a lui Pier Ferdinando Casini, de formaţiunea Viitor şi Libertate pentru Italia (FLI) a lui Franco Fini, de alte grupuri politice centriste şi de fundaţia A treia Republică. Mario Monti s-a afirmat ca un candidat al Italiei europene care se va reîntoarce la creştere, la construcţia unei economii sociale de piaţă, capabile a implica energia societăţii civile italiene. 
Partidul Poporului Libertăţii, ca partid politic de dreapta, a reunit ideologii diferite, de la liberali-conservatori şi creştin-democraţi, având ca secretar politic naţional pe Angelino Alfano, un discipol al lui Silvio Berlusconi. De la plecarea sa de la putere, pe 8 noiembrie 2011, Silvio Berlusconi nu a avut o poziţie clară asupra viitorului său politic. Iniţial a susţinut guvernul Monti, apoi i-a retras susţinerea, întrucât a afirmat că el a ştiut mai bine să spună „nu” politicii promovate de Angela Merkel, criticând astfel faptul că, sub guvernul Mario Monti, Italia a devenit un protectorat al Germaniei. Întoarcerea pe scena plitică a lui Silvio Berlusconi s-a justificat prin situaţia de urgenţă în care se afla ţara şi prin efectele negative ale polticii guvenului Monti (un milion de şomeri în plus, o creştere a datoriei publice, scăderea puterii de cumpărare şi creşterea fiscalităţii). 
Silvio Berlusconi, supranumit Sua Emittenza, a semnat pe data de 7 ianuarie 2013 un acord electoral cu Liga Nordului, partid populist, de dreapta, cu care a guvernat între anii 2008-2011. Prin acordul electoral, Silvio Berlusconi a renunţat la candiatura pentru preşedinţia Consiliului de Miniştri, iar Partidul Poporului Libertăţii s-a angajat că va susţine pe Roberto Maroni la preşedinţia consiliului regional Lombardia, scrutin care se organiza în acelaşi timp cu votul naţional. În caz de victorie, liderul partidului, Angelino Alfano, urma a fi desemnat premier, Silvio Berlusconi putând deveni doar ministru al economiei. Demn de semnalat este faptul că pe data de 26 octombrie 2012, Silvio Berlusconi a fost condamnat la 1 an închisoare şi 3 ani  interdicţia deţinerii oricărei funcţii publice, pentru fraudă fiscală în afacerea Mediaset (totalul deturnării era de 32 milioane euro). Din aprilie 2011, Silvio Berlusconi a fost implicat de asemenea într-un scandal sexual, numit Rubygate. 
În aceste condiţii, Silvio Berlusconi s-a angajat în ultima mare bătălie electorală şi politică, valorificând longevitatea sa politică şi faptul că a fost primul premier care a dus integral la capăt un mandat guvernamental în Italia. În campania electorală el a afirmat că Italia are nevoie de un lider politic puternic, idee susţinută, conform sondajelor, de peste jumătate din italieni. În această campanie electorală, Silvio Berlusconi a propus amnistia fiscală, suprimarea impozitului pe reşedinţă principală (IMU) şi restituirea sumelor date în acest scop în 2012. El s-a angajat de asemenea să reducă presiunea fiscală cu 5% în fiecare an şi să compenseze această măsură prin reducerea cheltuielilor publice. El a mai promis reducerea numărului de parlamentari, eliminarea finanţării partidelor, suprimarea impozitului regional pe întreprinderi, conservarea nivelului TVA. Silvio Berlusconi a centrat campania sa electorală pe critica Europei, descrisă ca fiind sub dominaţia politică a Germaniei. Liga Nordului pentru independenţa Padaniei, aliatul electoral al Partidului Poporului Libertăţii, deşi este considerat un partid populist şi xenofob. Până în anul 2012, acest partid a fost condus de liderul charismatic Umberto Bossi, condamnat ulterior de justiţie pentru crearea unei reţele de deturnare de fonduri publice în favoarea sa. În actuala campanie electorală, liderul actual al Ligii Nordului, Roberto Maroni, a promovat valorile fundamentale ale partidului său, cerând reducerea rolului statului, mai mult federalism, mai puţini bani pentru politică, cedând unor fundaţii banii rambursaţi de la alegeri. Prezentă politic în regiunile cele mai industrializate, Liga Nordului a militat pentru o Europă a marilor regiuni autonome, capabile a atinge un echilibru bugetar corespunzător. Această formaţiune politică s-a pronunţat pentru organizarea unui referendum contra monedei euro. Liderul formaţiunii a respins acuzaţiile de rasism şi xenofobie, afirmând că aceasta nu este racistă, întrucât, în regiunile unde ea deţine conducerea, imigraţii au cel mai ridicat nivel de angajare şi integrare socială. 

În campania electorală, Coaliţia Italia Binele Comun, de centru-stânga, condusă de Pier Luigi Bersani, a reunit Partidul Democrat (PD), formaţiunea Stânga Ecologie şi Libertate (SEL), condusă de Nichi Vendola, Partidul Popular al Tirolului de Sud şi Partidul Socialist (PSI) al lui Ricardo Nencini. Cooptarea unei părţi a stângii în coaliţia electorală de către Partidul Democrat s-a făcut în numele unificării acesteia. Stânga pluralistă, asemănătoare celei din 1998 şi 2006, a avut ca obiectiv comun crearea unei noi stângi, contracarea berlusconismului, dar şi opţiunea pentru o altă politică europeană. Acest model de unificare a stângii, asemănător Izquierda Unida în Spania, die Linke în Germania, le Front de gauche în Franţa, era considerată ca necesară pentru lansarea unui New Deal pentru Italia. Pier Luigi Bersani a asigurat alegătorii că este gata a realiza alianţe cu cei care se opun lui Silvio Berlusconi şi că va avea o atitudine pro-europeană. 
Partidul Democrat a afirmat că în această campanie electorală are un singur adversar electoral, şi anume, Silvio Berlusconi. În strategia partidului se sublinia că numai acest partid poate îndeplini obiectivele prezentate de Preşedintele Republicii, Giorgio Napolitano: o politică având Europa ca prioritate, ocuparea forţei de muncă, finanţarea sporită a educaţiei, impunerea unei rigori a cheltuielilor, lupta contra fraudei fiscale şi corupţiei. 
În programul electoral al coaliţiei de centru-stânga intitulat Zece idei pentru a schimba Italia se prevedea scăderea taxării muncii şi a întreprinderilor, lupta contra evaziunii fiscale, creşterea fiscalităţii pe marile proprietăţi. Coaliţia se angaja să sprijine Agenda Monti, focalizând atenţia pe forţa de muncă şi social. Sloganul electoral a fost Italia justă, Italia pe care s-o construim şi la care au dreptul italienii.  Partidul Democrat a fost marcat de scandalul financiar legat de Banca Monte dei Paschi din Siena, unde ¾ din consiliul de administraţie erau membri ai Partidului Democrat. 
În câmpul politic de stânga, formaţiunea Italia Valorilor s-a aliat cu Federaţia Stângii (Partidul Refondării Comuniste şi PCI) şi cu Federaţia Verzilor, formând coaliţia Revoluţia Civilă. Reprezentanţii stângii radicale au apreciat că după tragedia socială creată de guvernul condus de Mario Monti a urmat farsa social-democrată a susţinerii guvernului de către Partidul Democrat, liderul său, Pier Luigi Bersani, fiind celebru pentru eclectismul concepţiilor sale. 
Mişcarea 5 stele (M5s) creată de comicul Beppe Grillo, în anul 2009, s-a vrut o asociaţie liberă a cetăţenilor, o expresie a unei hiperdemocraţii capabile să acopere vidul politic italian. Mişcarea a respins partidele politice, acuzate de a fi jefuit banii contribuabililor, iar liderul său a cerut judecarea politicienilor, de instanţe  asemenea tribunalului de la Nürnberg. Beppe Grillo a mai cerut rambursarea plăţii datoriei băncilor şi părăsirea zonei euro de către Italia. Conform opiniei membrilor Mişcării, Mario Monti, supranumit Rigor Mentis, a dat o lovitură de stat prin austeritatea impusă italienilor. Formaţiunea a cerut acordarea unui venit minim cetăţenilor, reducerea cheltuielilor militare, suprimarea finanţării publice a partidelor politice, reducerea numărului parlamentarilor şi a indemnizaţiei lor. 
Înaintea campaniei electorale, Mişcarea 5 stele (M5S) a organizat un referendum pe internet pentru desemnarea celor 945 candidaţi la alegeri (proces care a dus la desemnarea unor candidaţi cu profile diverse precum muncitori, casnice, mici patroni, funcţionari, studenţi, experţi în IT etc). Ei s-au angajat să nu primească finanţare de la stat pentru campaniile electorale şi, în caz de victorie, să primească jumătate din indemnizaţia de parlamentar (5000 euro). 
În timpul campaniei electorale, Beppe Grillo, conducătorul Mişcării 5 stele, a atras un electorat numeros prin discursul său antisistem, cerând transparenţă politică, combătând corupţia şi promovând democraţia directă. El s-a opus austerităţii economice şi a propus reducerea timpului de muncă la 20 ore şi intrarea claselor populare în guvern. El a mai susţinut acordarea, timp de 3 ani, a unui venit cetăţenesc, în valoare de 1000 euro, dat cetăţenilor italieni în dificultate. Campania grillini (partizanii lui Beppe Grillo) s-a realizat în mare parte pe internet, cu costuri electorale minime.

2.2 Semnificaţia politică a rezultatelor alegerilor 

Parlamentul italian este bicameral şi cuprinde: Camera Deputaţilor, compusă din 630 membri şi Senatul care are 315 membri. Conform articolului 55 din Constituţie, cele două Camere au atribuţii identice, în Italia fiind un bicameralism egalitar.  Legea electorală nr. 270 din 21 decembrie 2005 a introdus un sistem electoral de reprezentare proporţională pur care a înlocuit sistemul mixt, existent anterior. Conform legii, deputaţii sunt aleşi în 26 circumscripţii, prin sistem proporţional (cu liste blocate), în colegii uninominale, pentru un mandat de cinci ani. În Val d’Aoste se aplică un scrutin majoritar cu un tur. Coaliţiile electorale trebuie să obţină 10% din voturile exprimate; partidele politice care fac parte din coaliţii trebuie să obţină 2%; partidele neafiliate 4% din voturile naţionale.  Repartiţia locurilor se face conform metodei d’Hondt, fiind acordată o primă majoritară coaliţiei câştigătoare, calculată diferit în cele două Camere: în Cameră către partidul (coaliţia) câştigătoare la nivel naţional, iar în Senat, primului partid din fiecare regiune. Senatul are, pe lângă senatorii aleşi, 5 senatori pe viaţă care, prin meritele lor au adus onoare Italiei, iar Mario Monti este unul dintre ei. Vârsta pentru candidatura în Senat este de 40 de ani. În fiecare regiune, partidul aflat în frunte primeşte automat 55% din locurile regiunii. Prima electorală se acordă aşadar pe o bază regională, de aceea, specialiştii numesc adesea acest sistem drept sistem electoral proporţional regional. Pentru a participa la alegeri, partidele politice nereprezentate în parlament trebuie să aibă între 1500 şi 4000 de semnături ale alegătorilor din circumscripţiile unde candidează. Conform legii, partidele politice care prezintă liste pentru alegeri trebuie  să indice numele liderului lor şi programe electorale. În articolele 56 şi 57 din Constituţie se precizează că 12 deputaţi şi 6 senatori sunt aleşi în circumscripţiile din străinătate. Legea electorală valabilă din anul 2005, a fost amplu dezbătută, încercându-se schimbarea ei, fiind supranumită "porcata" de Roberto Calderoli, fostul ministru de interne al Ligii Nordului, datorită faptului că prin ea se oferă partidului câştigător o primă electorală consistentă.
Conform datelor oficiale, rezultatele alegerilor legislative au fost următoarele:
CAMERA DEPUTAŢILOR

	Partide politice
	Număr de mandate

	Coaliţia Italia Binele Comun (PD, Stânga, biologie, Partidul Popular Tyrol de Sud şi Partidul Socialist)
	340

	Coaliţia Partidului Poporului Libertăţii – Liga Nordului
	124

	Mişcarea Cinci Stele
	108

	Alegerea Civică (Cu Monti pentru Italia, Uniunea democrat-creştină şi Centru)
	45

	Alţii
	3


SENAT

	Partide politice
	Număr de mandate

	Coaliţia Italia Binele Comun (PD, Stânga, Ecologie Libertate, Partidul Popular Tyrolul de Sud şi Partidul Socialist)
	113

	Coaliţia Partidului Poporului Libertăţii – Liga Nordului
	116

	Mişcarea Cinci Stele
	54

	Agenda Mario Monti pentru Italia
	18


Participarea la vot a fost de 75,19% la Camera Deputaţilor şi 75,11% pentru Senat.

Rezultatele alegerilor legislative din Italia au adus o victorie la limită a coaliţiei de centru-stânga condusă de Pier Luigi Bersani care a obţinut 29,54% din voturi, respectiv 340 locuri în Camera Deputaţilor, devansând coaliţia de dreapta (Partidul Poporului Libertăţii, Liga Nordului) condusă de Silvio Berlusconi care a obţinut 29,18% din voturi şi 124 de mandate în Camera Deputaţilor.

În Senat, Coaliţia Binele Comun, de centru-stânga, a câştigat prima poziţie cu 31,63% din voturi şi 113 locuri, dar acesta a fost un avantaj minor, neputând constitui o majoritate. Coaliţia de dreapta a obţinut 30,72% din voturi şi 116 mandate. Mişcarea 5 stele a lui Beppe Grillo a obţinut 25,55% din voturi, respectiv 108 locuri în Camera Deputaţilor şi 23,7% din voturi şi 57 locuri în Senat. Coaliţia de centru, condusă de Mario Monti, Alegerea Civică (Scelta Civica), a obţinut 10,56% din voturi şi 45 mandate în Camera Deputaţilor şi 9,13%, respectiv 18 mandate în Senat. Coaliţia de stânga Revoluţia civilă, condusă de Antonio Ingroia n-a atins pragul de 10% pentru a fi reprezentată în Parlament.

Sistemul politic italian care se caracterizează prin bicameralism egalitar face aproape neguvernabilă ţara dacă o formaţiune politică nu deţine aceeaşi majoritate în cele două Camere, alianţele de guvernare fiind aproape impracticabile politic
. Liderul coaliţiei de centru-stânga, Pier Luigi Bersani, a recunoscut că situaţia este foarte delicată, fiind contrară interesului de menţinere a stabilităţii ţării. El a mai precizat că nu va reveni asupra politicii de austeritate, că va evalua permanent cheltuielile publice,  dar va consolida politicile sociale.

Principalul perdant al alegerilor a fost Mario Monti, italienii votând împotriva politicii de austeritate promovate de el, dar şi împotriva agresivităţii faţă de adversarii săi politici promovată în campania electorală. La nivel european s-a manifestat surprinderea pentru neîncrederea manifestată de electorat faţă de  guvernul Mario Monti, cel care a reuşit să consolideze financiar ţara şi a aplicat reforme care fac posibilă creşterea economică. Presa internaţionallă a observat că, din perspectivă europeană, înfrângerea lui Mario Monti în Italia a arătat că Angela Merkel a pierdut şi alegerile italiene
, după înfrângerea lui Nicolas Sarkozy în Franţa, a lui Mark Rutte în Olanda. 
Silvio Berlusconi a reuşit o impresionantă reîntoarcere în politică, el  reuşind să dinamizeze propriul partid, atrăgând electoratul cu promisiuni deosebite: crearea a 4 milioane locuri de muncă, amnistia fiscală, returnarea impozitului pe reşedinţă principală, creşterea pensiilor mici. Acest rezultat electoral a arătat că în Italia, dreapta a rămas puternică şi că ostilitatea faţă de stânga este încă activă în societate. Analiştii au subliniat că acest succes se explică prin criza politică profundă a sistemului politic tradiţional care a creat un vid politic, fond pe care a avut loc ascensiunea lui Silvio Berlusconi. El a cucerit un electorat care s-a recunoscut în cel care a dobândit o adevărată hegemonie culturală, combinând valori contradictorii: liberalismul cu protectia, exaltarea individualismului cu compasiunea pentru cei defavorizaţi, valorile creştine cu libertinajul, discursul despre Europa cu afirmarea naţionalismului, bunăvoinţa pentru cei din Sud şi stimularea extremismului celor din Nord, discursul asupra modernităţii cu cel referitor la tradiţie. Silvio Berlusconi s-a sprijinit pe un bloc social format din micii întreprinzători, comercianţi, profesiile liberale, catolicii practicanţi şi o populaţie cu nivel scăzut de instrucţie, speriată de imigraţie şi mondializare. Un alt factor explicativ este acela că dreapta italiană, prin liderul său Silvio Berlusconi, a înţeles mai repede epoca consumeristă, individualistă, mediatică şi a devenit mai pragmatică, cu o ideologie flexibilă. Ea s-a asociat patronilor şi conducătorilor media pentru promovarea unei societăţi a divertismentului, confirmând faptul că dreapta europeană s-a modernizat în ultimele decenii, reuşind să obţină numeroase victorii electorale, nu atât datorită înnoirii profunde a conţinutului său, ci mai ales datorită promovării unui pragmatism  adaptat tendinţelor epocii. Din punct de vedere politic, Silvio Berlusconi a reprezentat istoria italiană marcată de instabilitate cronică, de o adevărată patologie politică
. Sub aparenţa unui  monstru blând
, autoritarismul, despre care vorbea Alexis de Tocqueville în cartea sa Democraţia în America, s-a infiltrat până în intimitatea vieţii sociale, transformând cetăţenii care luptau pentru libertate în oameni asemănători care urmăresc doar dobândirea permanentă a unor mici plăceri, fiind străini de celălalt, izolaţi în intimitatea lor, pierzând compasiunea. În ultimul deceniu, Italia a fost dominată de acest sistem mediatic, cultural, cognitiv promovat de regimul Berlusconi. Apropiată de micii proprietari, de interesele lor imediate ale oamenilor, această dreaptă a apărut mai adaptată epocii, mai naturală, de aceea a şi reuşit să câştige în multe state europene. Toate acestea explică  reîntoarcerea lui Silvio Berlusconi, fapt greu de neînţeles pentru cei din afara Italiei, el reprezentând conceptul de modernizare tradiţională, un anume fel de  unitate capabilă a integra o mare parte a italienilor. Acest lider charismatic a avut o concepţie clară şi puternică, prin impunerea unor valori, unui stil nonconformist, direct în care mulţi s-au recunoscut. Dar administraţia Berlusconi a reprezentat, pe de altă parte, o dreaptă dusă la forma ei caricaturală, promovând populismul şi atitudini de extremă-dreapta cu care s-a aliat întotdeauna. Acest populism de tip clasic a fost puternic concurat de forme noi de populism. 
Liderul populist Beppe Grillo a fost unul din marii învingători ai acestui scrutin. Campania sa electorală numită tsunami-tour a reuşit să adune mii de oameni la mitingurile electorale, evitând platourile televiziunilor. Mişcarea 5 stele a reuşit să atragă atât o parte a electoratului dreptei, cât şi al stângii. După alegeri, Beppe Grillo a afirmat că, în trei ani, acest partid a reuşit să devină cel mai puternic partid din Italia, urmând să reprezinte în viitor o forţă internaţională. El a reuşit să atragă electoratul nemulţumit şi afectat de criza socio-economică, dar şi de politica partidelor politice tradiţionale. În discursul său el a denunţat elitele pro-europene, iar votul pentru el a reprezentat respingerea de către italieni a politicii europene actuale. Problemele europene au creat în Italia, pentru prima dată după 1970, un clivaj politic, manifestându-se nu atât euroscepticism, ci o neîncredere în politicile europene de creştere economică şi în democraţia de tip european. În această ţară semnatară a tratatului de la Roma, jumătate din alegători a susţinut candidaţi care şi-au construit campania pe un Nu adresat Europei germane (Berlusconi) sau pe un Nu adresat pur şi simplu Europei, monezii unice şi constrângerilor sale (Grillo). 
Alegerile generale au arătat că Italia se află sub influenţa a două tipuri de populism, cel promovat de Silvio Berlusconi şi cel al lui Beppe Grillo, ei fiind consideraţi de unii analişti feţele aceluiaşi fenomen, denumit în mod semnificativ "Grillosconi". Alţi analişti au observat diferenţele majore între cele două forme de populism, Silvio Berlusconi promovându-l pentru a se reinstala în sistemul politic pe care l-a folosit un deceniu, manipulând electoral teama de stat, teama de impozite, de declasare socială, teama de imigranţi, caracteristici ale unui populism de tip clasic. Populismul promovat de Beppe Grillo s-a născut sub semnul revoltei şi indignării cetăţenilor italieni faţă de sistemul politic actual, ceea ce a putut seduce electoratul de stânga, dar şi pe cel de dreapta, pe cel din Nord, dar şi pe cei din Sud. Acest tip de angajament de tip stânga participativă, protestatară, s-a declarat deschis un populism nou, atrăgând mulţi tineri, adepţi ai ultramodernităţii dar şi ai manifestării directe în stradă. Această mişcare s-a declarat adepta democraţiei orizontale, mult mai participative. Mulţi analişti şi istorici au apreciat că Mişcarea 5 stele reprezintă o nouă etapă a mişcărilor de stradă ale tinerilor europeni din Grecia, Spania, Portugalia, în prezent realizându-se o metamorfozare a indignării de tip steril în protest politic concret
. Această victorie electorală a Mişcării cinci stele s-ar putea difuza în Europa, din acest punct de vedere alegerile italiene  fiind considerate de analişti un adevărat laborator politic. Specialiştii au observat implicarea cetăţenilor italieni în asociaţii economice şi cu caracter social, lansând petiţii pe diferite teme, participând la referendumuri, la alegeri primare sau alte alegeri, asa cum nu o mai făcuseră niciodată. Afirmarea voinţei de control a cetăţenilor a demonstart că viaţa democratică italiană era foarte intensă. În Portugalia, de asemenea, doi actori populari fraţii Duarte, au constituit grupul Homes da luta care va deveni în curând o mişcare politică. 
Obiectivul declarat al lui Beppe Grillo este cel de a exporta experienţa sa în alte state europene unde problemele generate de criza politică şi economică sunt foarte asemănătoare cu cele din Italia, mai ales în vederea alegerilor europarlamentare din anul 2014. Principala provocare a acestor mişcări va fi aceea de a înţelege mecanismul de funcţionare a platformelor de mobilizare civică şi de a se manifesta politic responsabil în cazul intrării în parlamente. Interesant este faptul că Mario Monti însuşi recunoştea existenţa aceastei generaţii a tinerilor cu vârste cuprinse între 30-40 de ani, în rândul căreia şomajul a crescut îngrijorător, motiv pentru care a considerat-o o generaţie pierdută
. Această apreciere din partea unui Preşedinte al Consiliului de Miniştri a fost considerată o jignire de către tineri care au lansat pe internet Manifestul generaţiei pierdute, un protest împotriva sacrificării a peste 10 milioane tineri care nu aveau loc de muncă. Alegerea mişcării lui Beppe Grillo este un răspuns al acestor tineri, iar eşecul electoral al lui Mario Monti primeşte astfel o explicaţie, mai ales când el s-a prezentat în campanie ca reprezentant al societăţii civile. Analiştii au remarcat actualitatea afirmaţiilor lui Alcide de Gasperi (1881-1954), deosebirea majoră dintre politicienii care se gândesc la viitoarele alegeri, în timp ce marii oameni de stat se gândesc la viitoarele generaţii. Criza economică din Italia a fost însoţită de o profundă criză politică ceea ce ar putea fi o lecţie pentru politica europeană care va trebui să ia în considerare faptul că populismul protestatar este mult mai profund şi mai incisiv decât cel al fricii de criză, de stat, de imigranţi, invocată de populismul lui Berlusconi.

Mulţi analişti politici
 au considerat că la aceste alegeri Partidul  Democrat, de centru-stînga,  a plătit preţul austerităţii economice, chiar dacă acesta nu s-a aflat la guvernare, dar el a consimţit la implementarea acestor politici de rigoare bugetară care au afectat puternic baza sa electorală (femeile, tinerii, seniorii). În acest context, partidele radicale de stânga au acuzat acest partid social-democrat reformist de trădare, de asimilare a unor elemente ale politicii economice de tip liberal. În Italia, stânga reformistă a încercat să reprezinte diversele orientări, sensibilităţi, făcând un compromis cu politicile austerităţii promovate la nivel european. Aceste complicităţi au întărit convingerea celor 60% dintre italienii care credeau, conform repetatelor sondaje, că partidele politice nu mai reprezintă alternative reale de guvernare şi ar trebui înlocuite cu alte forme de gestionare a societăţii. Reformismul italian reprezentat de Partidul Democrat a reunit orientări politice diferite (creştin-democraţi, socialişti, foşti comunişti şi componente ecologiste), dar această combinaţie nu a avut prea mare succes politic. Foarte heterogenă şi neclarificată ideologic, formaţiunea politică de centru-stânga italiană nu a putut afirma o identitate clară, fermă în confruntarea politică şi electorală, dovedind că nu a reuşit să se reinventeze de-a lungul timpului. Partidul Democrat nu a reuşit astfel să răspundă mutaţiilor rapide produse la nivelul societăţii italiene, provocărilor europene şi crizei economico-financiare. Stânga italiană, în ansamblul ei, nu a reuşit să dea soluţii novatoare la problemele societăţii aflate în plin proces de transformare socială şi culturală. În Italia, această stângă light, centristă, cu teamă de se revendica de la stânga, nu a reuşit să facă faţă, începând din anul 2008, ofensivei lui Silvio Berlusconi. Partidul Democrat a manifestat o puternică criză de identitate, de strategie şi de leadership. 
Pe data de 4 martie 2013 a avut loc prima reuniune a parlamentarilor M5S, 109 deputaţi şi 54 senatori, în sala unui hotel din Roma, cu acest prilej constatându-se că aleşii făceau parte din categorii sociale variate: informaticieni, ingineri, specialişti în mediu, studenţi, majoritate tineri, cu studii universitare, utilizatori intensiv de internet. Beppe Grillo şi consilierul său principal, Gianroberto Casaleggio, numit de jurnalişti un fel de Julian Assange italian, au condus în mod democratic întâlnirea, vrând să se demonstreze că această grupare este un altfel de partid, un altfel de a face politică. Aleşii au desemnat preşedinţii grupurilor parlamentare: Vito Crimini, în vârstă de 40 de ani, funcţionar în Ministerul de justiţie, va conduce grupul M5S din Senat, iar Roberta Lombardi, în vârstă de 39 de ani, va conduce grupul deputaţilor
.  În Italia, exercitarea puterii politice de către M5S va fi o mare provocare pentru această mişcare care s-a proclamat adversar al puterii. Modul de a acţiona al acestei mişcări va determina evoluţia post-electorală din Italia, comportamentul ei fiind considerat deocamdată imprevizibil. Principalele teme ale campaniei electorale au fost mai mult etice decât economice, mai mult protestatare decât soluţii de guvernare. Electoratul însuşi a exprimat mai mult furia faţă de un sistem considerat ineficient decât solicitări economice. Imediat după alegeri, Mişcarea cinci Stele, prin liderul său a solicitat preluarea conducerii guvernului
. Varianta sprijinirii coaliţiei de centru-stânga de către M5S este exclusă, Beppe Grillo afirmând că respinge ferm acest sprijin şi că, în caz contrar, va părăsi politica. Extremele acestui tip de politică vor fi probabil ponderate de Preşedintele Republicii, Giogio Napolitano, care a reamintit la negocieri, ca totdeauna, cadrul constituţional al acţiunilor politice. 

Pe data de 6 martie 2013 s-a reunit pentru prima dată Parlamentul italian. Încă de la începutul legislaturii, s-au manifestat tensiuni politice, pe data 11 martie, cei 150 parlamentari de centru-dreapta ameninţând că părăsesc Parlamentul protestand astfel împotriva presiunilor judiciare, aşa cum le numeau ei, făcute asupra lui Silvio Berlusconi care, pe motive de sănătate, refuza să se prezinte în faţa instanţei în procesele în care era implicat
. Situaţia nu a reprezentat un risc de blocare a Parlamentului, întrucât, conform art. 64 din Constituţie, cvorumul Camerelor este constituit din jumatatea membrilor lor, iar deciziile se pot lua cu majoritatea absolută a celor prezenţi. 
Pe data de 16 martie 2013 au fost aleşi Preşedinţii Camerelor: la Senat a fost ales  Pietro Grasso, în vârstă de 68 ani, sicilian din Licata (Agrigento), fost procuror anti-mafia, cu o carieră deosebită în sistemul judiciar. Acesta a demisionat din  Consiliul Suprem al Magistraturii înaintea alegerilor pentru a candida pe listele Partidului Democrat. În noul parlament, el a semnat, împreună cu mulţi alţi colegi, proiectul intitulat Începem viitorul (Riparte il futuro) în care  se propunea să se revizuiască legea anti-corupţie. După alegerea sa în această funcţie, acesta a declarat că va investi toată energia în activitatea sa, că va continua angajamentul său în domeniul justiţiei. El a mai precizat că a vorbit deja cu liderul din Senat al Mişcării 5 stele, Crimi Vito, încercând să găsească puncte comune de acţiune, 
La Camera Deputaţilor a fost aleasă în funcţia de Preşedinte Laura Boldrini, din rândurile formaţiunii Stânga Ecologie şi Libertate, parte a coaliţiei de centru-stânga condusă de Pierluigi Bersani. Născută în anul 1961, ea a avut o carieră deosebită, fiind purtătorul de cuvânt al Italiei în  Înaltul Comisariat al Naţiunilor Unite pentru Refugiaţi (UNHCR) care asistă peste 50 de milioane de refugiaţi. Ea a absolvit facultatea de drept la Roma, în anul 1985, şi, după un stagiu de scurtă durată în televiziunea RAI, a început, în anul 1989, cariera la ONU.  Laura Boldrini a primit numeroase premii, inclusiv Medalia Oficială a Comisiei pentru Egalitatea de Şanse între femei şi bărbaţi (1999), titlul de Cavaler al Ordinului de Merit al Republicii Italiene (2004), Premiul Preşedintelui Republicii (2006), Premiul pentru ofiţer de presă, Ordinul Naţional al Jurnaliştilor (2009). În perioada 1993 - 1998 s-a ocupat cu Programul alimentar mondial (PAM), efectuând misiuni în multe locuri dificile, inclusiv în Iugoslavia, Georgia, Irak şi Afganistan. După alegerea în funcţia de Preşedinte al Camerei, ea a afirmat că îşi va asuma cu mare responsabilitate această funcţie şi va încerca să dea un răspuns clar nevoilor oamenilor. Ea a mai declarat că va dori să schimbe percepţia despre politică a cetăţenilor italieni, promiţând că Parlamentul va fi locul exercitării unei politici noi, bune pentru oameni
. 
După alegerea preşedinţilor celor două Camere, Preşedintele Republicii, Giorgio Napolitano, a transmis celor doi alesi felicitări pentru misiunea importantă care îi aşteaptă, invitandu-i de asemenea la evenimentele de aniversare a unităţii Italiei care au avut loc pe data de 17 martie 2013. Cu acest prilej,  Preşedintele Republicii a afirmat în discursul său că Italia trece prin momente dificile, grele, el subliniind că economia stagnează, iar şomajul creşte în rândul tinerilor. Pentru aceste motive,  Giorgio Napolitano a cerut unitate în numele interesului public, atitudine constructivă şi responsabilă
. 
În perioada 19-21 martie 2013, Preşedintele Republicii, Giorgio Napolitano, a avut prima rundă de consultări, având misiunea formării unui guvern de unitate naţională, angajat în menţinerea rigorii bugetare, reformei electorale. După consultări, pe data de 22 martie 2013, Preşedintele Republicii a încredinţat lui Pier Luigi Bersani mandatul de formare a unui guvern, cu condiţia obţinerii majorităţii parlamentare necesare
, sarcină politică foarte dificilă. Pe data de 25 martie 2013, Pier Luigi Bersani a început consultările cu sindicatele şi celelalte partide politice. Dacă acesta nu va reuşi să obţină majoritatea în Senat, Preşedintele ţării va încredinţa altui lider politic această misiune.
În cazul eşecului negocierilor, Preşedintele Republicii, Giorgio Napolitano nu poate dizolva Parlamentul, întrucât mandatul său va expira şi va trebui aşteptată alegerea unui nou preşedinte. La alegerea Preşedintelui Republicii, pentru un mandat de 7 ani, vor participa parlamentarii şi reprezentanţii regiunilor, dar aceasta ar putea dura foarte mult timp. În actuala conjunctură politică găsirea unui consens ar putea fi foarte dificilă. 
Dacă această alegere ar avea loc şi Parlamentul ar fi dizolvat, alegerile ar putea fi organizate în termen de 45-70 de zile. Aceasta ar îinsemna că alegerile legislative ar putea avea loc pe la jumătea lunii iunie sau inceputul lunii iulie, deşi, în Italia, alegerile ar fi greu de organizat în perioadă estivală. În aceste condiţii, alegerile ar putea avea loc la începutul toamnei. Până atunci, scenariul cel mai probabil ar fi formarea unui guvern neutru, din experţi, cu obiective acceptabile pentru o majoritate parlamentară.

